Na temelju članka 45. Statuta Općine Kaštelir-Labinci („Službene novine Općine Kaštelir-Labinci“ br. 02/09 i 02/13), članka 11. Zakona o pravu na pristup informacijama (“Narodne novine” broj 85/15), a u svezi članaka 17. i 67. Zakona o zaštiti okoliša (“Narodne novine” broj 80/13, 153/13 i 78/15) i odredbi Uredbe o informiranju i sudjelovanju javnosti i zainteresirane javnosti u pitanjima zaštite okoliša (“Narodne novine” broj 64/08), kojima se uređuje sudjelovanje javnosti i zainteresirane javnosti u pitanjima zaštite okoliša te sukladno Zaključku načelnika Općine Kaštelir-Labinci o utvrđivanju prijedloga izmjena i dopuna Programa ukupnog razvoja Općine Kaštelir-Labinci za razdoblje 2014. – 2020. godine, načelnik Općine Kaštelir-Labinci, Enio Jugovac, dana 19.09. 2017. godine donosi:

**ODLUKU**

**o informiranju i savjetovanju s javnošću i zainteresiranom javnošću u postupku izrade izmjena i dopuna Programa ukupnog razvoja Općine Kaštelir-Labinci za razdoblje 2014. – 2020. godine**

I.

Općina Kaštelir-Labinci na svojim će internetskim stranicama dana 20.09. 2017. objaviti cjelovit prijedlog (nacrt) izmjena i dopuna Programa ukupnog razvoja Općine Kaštelir-Labinci (u daljnjem tekstu: izmjene i dopune PUR-a) za razdoblje 2014. – 2020. godine kako bi iste bile dostupne javnosti i zainteresiranoj javnosti.

II.

Program ukupnog razvoja, odnosno izmjene i dopune PUR-a iznimno su značajan dokument kojeg izrađuje Općina Kaštelir-Labinci, te na taj način preuzima odgovornost za ukupni razvoj svoje lokalne samouprave. Program ukupnog razvoja i izmjene i dopune PUR-a omogućit će da Općina Kaštelir-Labinci odgovori na pitanja u kojem smjeru razvoj treba ići te na koji način ostvariti isti. Program ukupnog razvoja te njegove izmjene i dopune su dokument prema kojem će Općinsko vijeće moći planirati aktivnosti te najznačajnije i najučinkovitije projekte za Općinu Kaštelir-Labinci. Ujedno, takav strateški razvojni program je i podloga za izradu proračuna i raspodjele sredstava unutar same Općine.

III.

Pozivaju se sve zainteresirane pravne i fizičke osobe, odnosno javnost i zainteresirana javnost na uvid u prijedlog izmjena i dopuna PUR-a i sudjelovanje u postupku informiranja i savjetovanja na način da daju svoje primjedbe, prijedloge, mišljenja i očitovanja na isti.

IV.

Prijedlog izmjena i dopuna PUR-a bit će objavljen na internetskim stranicama Općine Kaštelir-Labinci, a isti će biti dostupan na uvid javnosti i zainteresiranoj javnosti od 20.09.2017 do 20.10.2017.godine od 08.00 do 14.00 sati u Općini Kaštelir-Labinci na adresi Kaštelir 113, 52464 Kaštelir-Labinci. Javnost i zainteresirana javnost uključuje se na način da po uvidu prijedloga izmjena i dopuna PUR-a, svoje primjedbe, prijedloge, mišljenja i očitovanja s obrazloženjem putem za to predviđenog obrasca dostavljaju na e – mail: opckas-lab@pu.t-com.hr s naznakom u predmetu ”*primjedbe i prijedlozi na izmjene i dopune PUR-a Općine Kaštelir-Labinci*”, neposredno u Općinu Kaštelir-Labinci i/ili poštom na adresu Kaštelir 113, 52 464 Kaštelir-Labinci. Rok za dostavu je 30 dana od dana objavljivanja ove Odluke, odnosno najkasnije do 20.10. 2017. godine. Prijedlozi, primjedbe, mišljenja i očitovanja koji nisu dostavljeni u roku i nisu potpisani imenom i prezimenom uz adresu podnositelja, neće se razmatrati.

V.

Po isteku roka iz točke 4. ove Odluke, Općina Kaštelir-Labinci na svojim će internetskim stranicama objaviti izvješće o provedenom savjetovanju s javnosti i zainteresiranom javnosti koje sadrži zaprimljene primjedbe i prijedloge s razlozima za njihovo prihvaćanje/neprihvaćanje.

VI.

Zadužuje se Jedinstveni upravni odjel Općine Kaštelir-Labinci za provedbu ove Odluke te dostavu izvješća o provedenom savjetovanju nadležnima za donošenje izmjena i dopuna PUR-a.

VII.

Ova Odluka objavit će se na internetskim stranicama i oglasnoj ploči Općine Kaštelir-Labinci, a po potrebi i u sredstvima javnog priopćavanja.

KLASA: 350-01/17-01/12

URBROJ:2167/06-03-17-12

Kaštelir-Labinci, 19.09.2017.

|  |  |
| --- | --- |
|  | Općinski načelnikEnio Jugovac |